## Pravilnik o štambiljima koji se rabe u obavljanju poslova granične kontrole

### NN 102/1998 (29.7.1998.), Pravilnik o štambiljima koji se rabe u obavljanju poslova granične kontrole

# MINISTARSTVO UNUTARNJNIH POSLOVA

Na temelju članka 58. stavka 1. Zakona o nadzoru državne granice ("Narodne
novine", broj 34/95. - pročišćeni tekst) ministar unutarnjih poslova donosi

## **PRAVILNIK**

### **O ŠTAMBILJIMA KOJI SE RABE U OBAVLJANJU POSLOVA GRANIČNE KONTROLE**

Članak 1.

Ovim se Pravilnikom propisuju vrste, oblik i izgled štambilja koje granična
policija rabi u obavljanju poslova granične kontrole te njihova uporaba
i čuvanje.

ŠTAMBILJ "ULAZNO-IZLAZNI"

Članak 2.

Štambilj "ULAZNO-IZLAZNI" izrađen je od lako obradive legure, pravokutnog
je oblika, izmjere 4 cm ¤ 2,5 cm, obrubljen stiliziranim hrvatskim pleterom.

Ovlaštena službena osoba granične policije na graničnom prijelazu, nakon
utvrđivanja propisanih podataka i obavljanja kontrole, otiskuje štambilj
"ULAZNO-IZLAZNI" u putnu ispravu osobe koja prelazi državnu granicu.

Štambilj "ULAZNO-IZLAZNI" otiskuje se na prvoj stranici putne isprave
na kojoj postoji prazno mjesto za otiskivanje.

Ukoliko stranac za ulazak u Republiku Hrvatsku uz putnu ispravu posjeduje
i propisanu vizu, štambilj "ULAZNO-IZLAZNI" otiskuje se na način da dijelom
obuhvati izdanu vizu, a dijelom stranicu putne isprave.

Štambilj "ULAZNO-IZLAZNI" otiskuje se i na prednjoj strani izdane granične
propusnice te na popisu putnika ili članova posade.

ŠTAMBILJ "VRAĆEN"

Članak 3.

Štambilj "VRAĆEN" izrađen je od gume, pravokutnog je oblika, ostavlja
otisak crvene boje, izmjere 4 cm ¤ 2 cm.

Ovlaštena službena osoba granične policije otisnut će štambilj "VRAĆEN"
u putnu ispravu stranca kojemu je zabranjen ulazak u Republiku Hrvatsku.

Uz otisak štambilja "VRAĆEN" u putnu se ispravu ne otiskuje koji od
drugih štambilja propisanih ovim Pravilnikom.

Ukoliko vraćena osoba pri ponovnom prelasku državne granice ispunjava
uvjete za ulazak u Republiku Hrvatsku, otisak štambilja "VRAĆEN" se poništava
i otiskuje se štambilj "ULAZNO-IZLAZNI".

ŠTAMBILJ "ORUŽJE: UNEŠENO-TRANZIT"

Članak 4.

Štambilj "ORUŽJE: UNEŠENO-TRANZIT" izrađen je od gume, pravokutnog je
oblika, izmjere 4 cm ¤ 2 cm.

Ovlaštena službena osoba granične policije otisnut će štambilj "ORUŽJE:
UNEŠENO-TRANZIT", uz otisak štambilja "ULAZNO-IZLAZNI", u putnu ispravu
stranca kojemu je, sukladno odredbama Zakona o nadzoru državne granice,
izdano odobrenje za prijenos oružja i streljiva preko teritorija Republike
Hrvatske (tranzit), ili odobrenje za držanje i nošenje lovačkog odnosno
športskog oružja za vrijeme boravka u Republici Hrvatskoj.

Prilikom prvog izlaska iz Republike Hrvatske stranac je dužan na graničnom
prijelazu predočiti ovlaštenoj službenoj osobi granične policije odobrenje
iz stavka 2. ovoga članka i oružje koje je unio u Republiku Hrvatsku.

Ovlaštena službena osoba granične policije, prilikom prvog izlaska stranca
iz Republike Hrvatske, oduzet će strancu odobrenje iz stavka 2. ovoga članka,
a otisak štambilja "ORUŽJE: UNEŠENO-TRANZIT" u putnoj ispravi stranca poništiti
otiskivanjem štambilja "PONIŠTENO".

Postupak propisan stavkom 2., 3. i 4. ovoga članka ponavlja se svaki
puta kada stranac unosi ili iznosi oružje i streljivo preko državne granice
Republike Hrvatske.

ŠTAMBILJ "ZAPEČAĆENO ORUŽJE"

Članak 5.

Štambilj "ZAPEČAĆENO ORUŽJE" izrađen je od gume, pravokutnog je oblika,
izmjere 4,4 cm ¤ 2 cm.

Ovlaštena službena osoba granične policije otisnut će, uz štambilj "ULAZNO-IZLAZNI",
štambilj "ZAPEČAĆENO ORUŽJE" u putnu ispravu strancu koji u Republiku Hrvatsku
dolazi plovilom i tom prilikom prijavljuje oružje i streljivo za držanje
i nošenje kojega posjeduje odobrenje po propisima države u kojoj ima prebivalište,
a oružje i streljivo zapečatiti.

Prilikom prvog izlaska stranca iz Republike Hrvatske ovlaštena službena
osoba granične policije provjerit će je li oružje i streljivo bilo zapečaćeno
za vrijeme boravka stranca u Republici Hrvatskoj, otpečatit će oružje i
streljivo, a otisak štambilja "ZAPEČAĆENO ORUŽJE" poništiti otiskivanjem
štambilja "PONIŠTENO".

ŠTAMBILJ "RADIO UREĐAJ: UNEŠEN, TRANZIT - ZAPEČAĆEN"

Članak 6.

Štambilj "RADIO UREĐAJ: UNEŠEN, TRANZIT - ZAPEČAĆEN" izrađen je od gume,
pravokutnog je oblika, izmjere 5 cm ´
2,5 cm.

Ovlaštena službena osoba granične policije otisnut će, uz štambilj "ULAZNO-IZLAZNI",
štambilj "RADIO UREĐAJ: UNEŠEN, TRANZIT - ZAPEČAĆEN" u putnu ispravu stranca
koji prilikom ulaska u Republiku Hrvatsku prijavljuje unos (ili prijenos
preko teritorija Republike Hrvatske) radio-uređaja, a ne posjeduje odobrenje
nadležnog tijela državne uprave za uporabu toga radio-uređaja na teritoriju
Republike Hrvatske, ako je takvo odobrenje propisano.

Ovlaštena službena osoba granične policije zapečatit će radio-uređaj
iz stavka 2. ovoga članka na način da se ne može koristiti, a u otisku
štambilja "RADIO UREĐAJ: UNEŠEN, TRANZIT - ZAPEČAĆEN", potcrtat će oznaku
"ZAPEČAĆEN".

Prilikom prvog izlaska stranca iz Republike Hrvatske ovlaštena službena
osoba granične policije provjerit će je li radio-uređaj bio zapečaćen za
vrijeme boravka stranca u Republici Hrvatskoj, otpečatit će radio-uređaj,
a otisak štambilja "RADIO UREĐAJ: UNEŠEN, TRANZIT - ZAPEČAĆEN" poništiti
otiskivanjem štambilja "PONIŠTENO".

ŠTAMBILJ "PONIŠTENO"

Članak 7.

Štambilj "PONIŠTENO" izrađen je od gume, pravokutnog je oblika, izmjere
4,4 cm ¤ 1 cm.

Štambilj "PONIŠTENO" rabi se za poništavanje otisaka štambilja "ORUŽJE:
UNEŠENO - TRANZIT", "ZAPEČAĆENO ORUŽJE" i "RADIO UREĐAJ: UNEŠEN, TRANZIT
- ZAPEČAĆEN" u putnim ispravama stranaca.

ŠTAMBILJ "ISKORIŠTENO"

Članak 8.

Štambilj "ISKORIŠTENO" izrađen je od gume, pravokutnog je oblika, izmjere
4,4 cm ´ 1 cm.

Štambilj "ISKORIŠTENO" rabi se za označavanje prestanka valjanosti određenih
isprava na temelju kojih je ostvareno neko pravo (primjerice, odobrenje
nadležnog tijela za nabavku i unos oružja u Republiku Hrvatsku).

ŠTAMBILJ "PRISTOJBA"

Članak 9.

Štambilj "PRISTOJBA" izrađen je od gume, pravokutnog je oblika, izmjere
4 cm ´ 2 cm.

Uz izdanu vizu ili drugi dokument, ovlaštena službena osoba granične
policije otiskuje u putnu ispravu štambilj "PRISTOJBA", kao potvrdu naplaćene
pristojbe za izdavanje vize ili drugog dokumenta, sukladno propisima o
upravnim pristojbama.

Ovlaštena službena osoba granične policije u otisku štambilja iz stavka
1. ovoga članka upisuje iznos pristojbe i tarifni broj na temelju kojeg
je naplaćena.

Članak 10.

Štambilji koje rabi granična policija čuvaju se u objektima postaje
granične policije u posebnom metalnom ormariću.

Za sigurno čuvanje i pravilnu uporabu štambilja propisanih ovim Pravilnikom
odgovoran je zapovjednik postaje granične policije.

Članak 11.

Izgled štambilja iz članka 2.-9. ovoga Pravilnika te njihov sadržaj
tiskani su uz ovaj Pravilnik i čine njegov sastavni dio.

Članak 12.

Ovaj Pravilnik stupa na snagu osmoga dana od dana objave u "Narodnim
novinama".

Broj: 511-01-64-26915/1-98.
Zagreb, 16. srpnja 1998.

Ministar
**mr. Ivan Penić,** v. r.

---

*PRILOG:* **IZGLED I SADRŽAJ ŠTAMBILJA GRANIČNE POLICIJE**

1. ŠTAMBILJ "ULAZNO-IZLAZNI"

![](dodatni/369647.gif)

![](dodatni/369648.gif)

![](dodatni/369649.gif)

Pravilnik, NN 102/1998-1426